|  |  |  |
| --- | --- | --- |
| Adresseinformasjon fylles inn ved ekspedering. Se mottakerliste nedenfor.     | **Saksbehandler:** | Karl-Erik Skjong |
| **Telefon direkte:** | +47 97755386 |
| **Vår dato:** | 17.06.2020 |
| **Vår referanse:** | 16/02451-7 |
|  |  |
|  |  |
|  |  |
|  |  |
|  |  |

# Fagernes flyplass, Strandefjorden - høring av søknad om fornyelse av konsesjon

Valdres flyklubb (org. nr. 983944809) søkte i brev datert 30. juni 2016 om fornyet konsesjon for å drive og inneha Fagernes flyplass, Strandefjorden. Pga. av en restanse i Luftfartstilsynet har søknaden ikke blitt behandlet før nå. I mellomtiden har driften skjedd innenfor rammen av gjeldende konsesjon.

Luftfartstilsynet har vært i kontakt med Valdres flyklubb med sikte på å avklare eventuelle endringer i søknaden. Flyklubben har vurdert at søknaden er dekkende.

**1. Nærmere om sakens bakgrunn og søknaden**

Fagernes flyplass, Strandefjorden drives som isflyplass mellom februar og april, og som sjøflyplass fra omtrent juni til oktober.

NLF fikk ved Luftfartstilsynets vedtak 29. juni 2006 konsesjon for å drive og inneha Østre Æra flyplass i ti år. Konsesjonen må jevnlig fornyes.

Det søkes om fornyet konsesjon på tilsvarende vilkår som i dag. Søknaden innebærer altså ikke endringer, verken i de formelle rammene for driften gjennom konsesjonen eller i den faktiske bruken av fly- og sjøflyplassen, i forhold til i dag.

**2. Konsesjonsregelverket**

Alle som vil anlegge, drive eller inneha en landingsplass skal som hovedregel inneha konsesjon, jf. lov 11. juni 1993 nr. 101 om luftfart (luftfartsloven) § 7-5 første ledd. Ifølge luftfartsloven § 7-6 skal konsesjon bare gis når det er forenlig med allmenne hensyn og uttalelse fra vedkommende kommunale og andre myndigheter skal innhentes før konsesjon eventuelt innvilges.

Vilkåret «forenlig med allmenne hensyn» er nærmere presisert i konsesjonsforskriften § 1 bokstav b, som lyder:

 «Formålet med forskriften er:

b) Å sikre en samfunnstjenlig luftfart og en hensiktsmessig disponering av arealer, og at vurderingen av konsesjonssøknader skjer ut fra hensynet til miljø, helse, flysikkerhet, næringsinteresser, reguleringsplan, kulturlandskap, samt hensynet til regional utvikling og bosetting.»

Det følger videre av luftfartsloven § 7-7 at konsesjon gis for en bestemt tid, og på slike vilkår som finnes påkrevd. Konsesjon for landingsplasser til privat bruk gis i medhold av konsesjonsforskriften § 15 som hovedregel for en periode på 10 år.

**3. Høringen**

Luftfartstilsynet ber høringsinstansene om en bredt anlagt vurdering av lufthavnens drift opp mot allmenne hensyn, med særlig vekt på de hensyn som er tatt inn i konsesjonsforskriften § 1 bokstav b.

Ved siden av de forhold høringsinstansene eventuelt selv ønsker å ta opp, ber vi om at det i uttalelsene tas stilling til de forhold som fremheves i pkt. 3.1 flg.

Dette høringsbrevet sendes per e-post til Nord-Aurdal kommune, Innlandet fylkeskommune og Fylkesmannen i Innlandet, med kopi til Valdres flyklubb og Samferdselsdepartementet. Høringsbrevet blir også tilgjengelig på Luftfartstilsynets internettsider (<https://luftfartstilsynet.no/horinger/>).

*3.1 Forholdet til kommunal arealplan*

Det følger av luftfartsloven § 7-6 tredje og fjerde ledd at konsesjon som hovedregel ikke kan gis i strid med vedtatte arealplaner etter plan- og bygningsloven. Konsesjon kan likevel gis i strid med arealplan dersom vedkommende plan- og bygningsmyndighet samtykker til ferdigbehandling av konsesjonssøknaden.

Etter Luftfartstilsynets vurdering vil en fornyelse av konsesjonen Fagernes flyplass, Strandefjorden ikke være i strid med vedtatte arealplaner etter plan- og bygningsloven.

*3.2 Forholdet til naturmangfoldloven*

Luftfartstilsynet har innledningsvis i saksbehandlingen sett hen til lov 19. juni 2009 nr. 100 om forvaltning av naturens mangfold (naturmangfoldloven) §§ 8 til 12, jf. § 7.

Siden søknaden gjelder fortsettelsen av en etablert virksomhet, er det vanskelig for Luftfartstilsynet å se at en fornyelse av konsesjonen vil komme i konflikt med prinsippene i naturmangfoldloven, eller at det er grunnlag for nærmere undersøkelser etter loven.

Luftfartstilsynet antar imidlertid at høringsinstansene kan ha større kunnskap om naturmangfoldet i området, og landingsplassens mulige innvirkninger på dette. Om det er slike forhold som man mener nødvendiggjør en nærmere vurdering, bes det om en særlig kommentar om dette ved siden av oversendelse av det konkrete kildegrunnlaget kommentaren bygger på.

*3.3 Konsesjonsvilkår*

Det vedlagte utkastet til konsesjonsvilkår bygger på Luftfartstilsynets alminnelige praksis og mal for vilkår, og opplysninger i søknaden. De gjeldende rammene for driften er som nevnt foreslått videreført uten materielle endringer.

Konsesjonen er basert på et maksimalt trafikkomfang på:

* Inntil 700 flybevegelser per *år* på isflyplassen med motorfly, herav ca 250 seilflyslep, fordelt på 3-4 helger og påskeuka, med maksimalt 400 motorflybevegelser per *uke*, herav 150 seilflyslep
* Inntil 300 flybevegelser per *år* på sjøflyplassen, fordelt jevnt på perioden juni-oktober, med maksimalt 60 flybevegelser per *uke*

Dette tilsvarer dagens rammer for trafikken. Luftfartstilsynet bemerker at en flybevegelse er enten en avgang eller en landing med luftfartøy. Begrensningen i antall flybevegelsene vil omfatte all aktivitet på fly- og sjøflyplassen. Dersom det i konsesjonsperioden er aktuelt med et høyere antall flybevegelser, må konsesjonen først endres.

Luftfartstilsynet la i gjeldende konsesjonsvedtak (29. juni 2006) til grunn at trafikken var omtrent tilsvarende trafikkmengden for tidligere år, og at trafikken ikke medførte spesielle lokale ulemper. Det ble derfor ikke krevet en støyberegning. Ved spørsmål om fornyelse nå i 2020, kan Luftfartstilsynet ikke se at saken stiller seg annerledes. Vi har derfor foreløpig ikke funnet grunn til å kreve støyberegning, men ber høringsinstansene uttale seg også om dette.

For øvrig viser vi til utkastet til konsesjonsvilkår.

**4. Høringsfrist**

Vi ber om at eventuelle uttalelser til søknaden og konsesjonsvilkårene sendes til Luftfartstilsynet **innen 17. september 2020.** Høringsinnspill kan sendes på e-post til postmottak@caa.no, eller ved brev til Luftfartstilsynet, Postboks 243, 8001 Bodø. Merk gjerne høringsinnspillet med ref: 16/02451.

Kommunen må i forbindelse med høringen selv vurdere om søknaden skal legges ut på lokal kommunal høring før eventuell uttalelse gis.

Med vennlig hilsen

|  |  |
| --- | --- |
| Finn Owen Meling e.f. | Karl-Erik Skjong |
| juridisk seniorrådgiver  | Juridisk rådgiver  |
| Direktoratsavdelingen | Direktoratsavdelingen |

*Dokumentet er elektronisk godkjent og krever derfor ikke signatur.*